Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Еколошко здружение на граѓани ФРОНТ 21/42, поднесена против Министерство за транспорт, по предметот Барање за пристап до информации од јавен карактер, на 10.03. 2025 година го донесе следното

**Р Е Ш Е Н И Е**

1. Жалбата изјавена од Еколошко здружение на граѓани ФРОНТ 21/42, поднесена против Министерство за транспорт, заведена во Агенцијата под бр.08-125 на 10.04.2025 година, по предметот Барање за пристап до информации од јавен карактер, **СЕ УВАЖУВА**.

2**. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Еколошко здружение на граѓани ФРОНТ 21/42, како што е наведено во Жалбата на 05.031.2025 година преку електронска пошта поднел Барање за пристап до информации од јавен карактер до Министерство за транспорт, со кое побарала да и се достави по пошта или во електронска форма со емаил следната информација:

„ - Дали Министерството за транспорт постапи по Предлогот за преземање на работите од надлежност на овластениот градежен инспектор при општина Охрид по конкретни предмети со арх.бр. 09ип1 од 13.02.2025 година?

* Дали Министерството за транспорт постапи согласно член 145 став 3 од Законот за градење и донесе решение за преземање на работите од надлежност на овластениот градежен инспектор по конкретните предмети за кои е утврдено неизвршување на работита?

Доколку да, Ве молиме да ни доставите копија од истото.

* Дали градежниот инспектор започна со вршењето на преземените работи од овластениот градежен инспектор, согласно член 145 став 4 од Закон за градење?
* Копија од документите кои Државен инспекторат за градежништво и урбанизам ги доставил до Министерството за транспорт: Записник од 13.02.2025 година, Укажување од 02.01.2025 година, Решение со опомена, Решение со Наредба, Записник за ВИН, Записник за КИН и останатаи документи.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08- 125 на 10.04.2025 година.

Агенцијата со електронски допис бр.08-125 од 10.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

 **Пламенка Бојчева**

Изготвил: Петар Гајдов

Одобрил:

Доставено до:

- архива на Агенцијата

- жалителот/барател на информацијата

- имател на информацијата